Pakettilajittelijat siirtyvät marraskuussa Teollisuusliiton neuvotteleman sopimuksen alaisuuteen. Palkkaus putoaa dramaattisesti.

Jukka Kososen, 53, palkasta lähtee pian jotakuinkin kolmannes. Noin 700 postilaista pakettilajittelijaa siirtyy marraskuussa Posti- ja logistiikkaunioni PAUn neuvottelemasta sopimuksesta Teollisuusliiton jakelun alan työehtosopimukseen, ja palkat putoavat selvästi.

Jukka Kososen tuntipalkka on nyt 14,41, ja henkilö- ja tehtäväkohtaiset lisät nostavat sen reiluun 15 euroon tunnissa. Kun työehtosopimus vaihtuu, peruspalkka laskee 10,16 euroon tunnissa ja erikoislisät lähtevät. Työnkuvaan muutos ei vaikuta. Kosonen toimii Helsinki-Vantaan lentokentällä ulkomaanpostissa tullivarastossa.

– Tässä vedetään matto jalan alta. Jos otetaan 30 prosenttia kaikkien palkasta pois ja katsotaan, että miten nyt tulette toimeen, hän sanoo.

PAUn mukaan keskimääräinen palkka on 2 200 euroa, jolloin 30 prosentin lasku tarkoittaa keskimäärin 660 euron kuukausiansion menettämistä.

PAU vastaa lakolla – Posti pahoittelee

Posti maksaa marraskuusta maaliskuuhun työntekijöille vanhan sopimuksen suuruista palkkaa.

– On erittäin ikävää, että joudumme tekemään muutoksia työehtoihin ja ymmärrämme, että muutos on raskas. Emme tavoittele kustannussäästöjä vaan joustavuutta pakettilajittelussa. Panostamme merkittävästi siihen, että muutoksesta aiheutuvia välittömiä vaikutuksia minimoidaan siirtymäajan tuen ja suunniteltujen palkkiomallien kautta, vastaa Postin Paketti ja verkkokauppa -liiketoimintaryhmän johtaja Turkka Kuusisto sähköpostitse.

PAU vastaa työnantajan toimiin lakolla: jakelu- ja lajittelutyötä ei tehdä maanantaista keskiviikkoon. Puheenjohtaja Heidi Niemisen mukaan tilanne on sietämätön.

– Posti ei jätä ihmisille mitään muuta vaihtoehtoa. Elämisen mahdollisuudet tällä työllä menevät, Nieminen sanoo.

Jukka Kosonen tuli Postin palvelukseen kesäkuussa 1985 isänsä jalanjäljissä. Raskaassa työssä selkä on kulunut. Leikkauksista huolimatta selässä on pysyvä hermojuurihäiriö, jonka vuoksi Jukka on osatyökyvyttömyyseläkkeellä ja tekee noin neljä–viisituntista päivää.

– Jotta pitäisin nykyisen tulotasoni, pitää tehdä seitsemän–kahdeksan tuntia, eikä se ole terveyden kannalta mahdollista.

– Jos päivässä saan nyt 70 euroa ja myöhemmin 40, niin kannattaako sillä hinnalla enää käydä töissä?

Leikkauksien jälkeen selkään asennettiin kallis kipustimulaattori, ettei työkyky menisi täysin, mutta täysi työkyvyttömyyseläke on kyllä nyt käynyt mielessä.

– Halusin ansaita sen yhteiskunnalle takaisin, mutta nyt yhteiskunnalta viedään se, hän pohtii.

Postipaketteja hihnalla Postin logistiikkakeskuksessa Vantaan Viinikkalassa perjantaina 21. joulukuuta 2018.­

Jukka ei ole vielä päättänyt, mitä tekee jatkon suhteen, mutta palkanalennuksen myötä motivaatio ei ole korkealla. Opiskelemaan voisi lähteä, mutta uuden työn löytyminen mietityttää osa-aikaisen työkyvyttömyyden sekä iän takia.

– On tässä pari yötä huonosti nukuttu, hän toteaa.

Kososen työkavereista valtaosa on ollut ulkomaanpostissa yli 15 vuotta. Tunnelma on siellä aika apea, Kosonen kertoo.

Kaikkein kovin tulonpudotus on yövuorolaisilla. Siinä missä PAUn yölisä on 30 prosenttia eli Kososen palkasta 4,3 euroa. Teollisuusliiton tesissä yölisä on 80 senttiä. Kokonaisuudessa liiton vaihto voi leikata yötyöntekijöiden tilistä lähes puolet.

Pettymys oli ensimmäisenä mielessä, kun vahvassa liitossa pitkään luottamushenkilönä toiminut Kosonen sai kuulla uudistuksesta. Ay-liike ja johto ovat aiemmin olleet hyvissä väleissä, Kosonen kertoo. Pakettiliikenne kasvaa kovaan tahtiin, ja alv-uudistuksen myötä postin toimintaa lentokentällä täytyy uudistaa.

Työehtosopimuksen vaihtaminen on Postin tiedotteen mukaan osa toimia, joilla tähdätään 150−200 miljoonan euron säästöihin vuosina 2019–2021.

– Emme tavoittele kustannussäästöjä vaan joustavuutta pakettilajittelussa. Kuluttajien ostotottumukset ovat muuttuneet voimakkaasti ja palveluilta odotetaan nopeutta, ketteryyttä ja kilpailukykyistä hintaa. Nyt tehtävä muutos auttaa meitä vastaamaan asiakkaidemme nopeasti muuttuviin tarpeisiin. Olemme pahoillamme vaikutuksista, joita tällä on postilaisille, Kuusisto kertoo sähköpostitse.

Kuusiston mukaan suunnitteilla on taulukkopalkan päälle palkkiomalli, joka palkitsee laadusta ja asiakastyytyväisyydestä, ja jolla voi parhaimmillaan saada aiempaa korkeampaa palkkaa.

– Ei siihen kukaan usko. Nähdään, että se on taktinen veto, että ihmiset eivät lähde, PAUn Heidi Nieminen toteaa.

Hänen mukaansa kyseessä on ”työehtoshoppailu” ja laajempi yhteiskunnallinen ongelma, jossa työntekijät voidaan halpuuttaa.

– Valtio on omistaja, ja se loppujen lopuksi päättää, salliiko se surkean henkilöstöpolitiikan vai ei, Nieminen sanoo.